**נושא מס' 8: הקשר בין תחילת ההשמדה למלחמה בברית המועצות**

ביוני 1941 חל מפנה מדהים במלחמה: היטלר שראה כי אינו מצליח להכניע את בריטניה החליט להפר את הסכם אי-התקיפה ולפלוש לברית המועצות. הצבא הגרמני היכה ברוסים ותוך חודשים ספורים כבש שטח עצום והגיע כמעט עד למוסקבה. המשמעות של מהלך זה הייתה שקרוב לארבעה מיליון יהודים נוספים אשר התגוררו בליטא, לטביה, אסטוניה, אוקראינה ורוסיה נפלו לידי הנאצים.

עם עליית הנאצים לשלטון ועד פרוץ המלחמה, מדיניות הנאצים נועדה לעודד הגירה של יהודים אל מחוץ לגרמניה. לאחר כיבוש פולין, ריכזו הנאצים את יהודי פולין בגטאות, בתנאי מחייה קשים ביותר. במקביל, ניסו הנאצים למצוא פתרונות לריכוז יהודים במקום מסוים (תוכנית לובלין-ניסקו או מדגסקר). אולם, בעת הפלישה לברית המועצות השתנתה המדיניות כלפי היהודים למדיניות חדשה: **מדיניות השמדה**.

בעקבות הצבא הגרמני שפלש לרוסיה, נכנסו 4 יחידות מיוחדות- **האיינזצגרופן** ("עוצבות המבצע"). כל יחידה מנתה בין 800 ל 1200 חיילים. יחידות אלו לא נלחמו בכלל ברוסים אלא משימתם הייתה "לטהר" את השטח שנכבש, כלומר לרצוח כמה שיותר יהודים.

**הגורמים שהביאו לשינוי במדיניות הגרמנית (הקשר בין תחילת ההשמדה למלחמה בברית המועצות**):

1. **מספר היהודים הלך וגדל**- הנאצים נוכחו לדעת שככל שהפלישה הגרמנית התקדמה, נוספו מיליוני יהודים לשטחי הכיבוש הגרמני. לכן, שיטות ישנות כמו גירוש היהודים או ריכוזם בגטאות הפכו לפחות רלוונטיות, ונוצר צורך למצוא "פיתרון" מסוג חדש.
2. **המלחמה סיפקה עילה פשוטה לרצח המוני** – מעצם טיבעה של מלחמה, היחס אל האויב הוא קשה ורצחני יותר, ולכן פגיעה ביהודים, שהוגדרו כאויבי העם הגרמני, נתפסה בשעת מלחמה כלגיטימית יותר. עקב זלזולם בעמים הסלאביים, הגרמנים לא ייחסו כל חשיבות לדעת הקהל המקומית. בנוסף, המלחמה סיפקה תנאים של סודיות יחסית.
3. **המטרה של השמדת היהודים תמיד ריחפה באוויר כיעד אידיאולוגי**. על אף הסודיות שנקט היטלר בנושא הפתרון הסופי, ראשי הנאצים הפיצו רמזים רבים על מטרתם. ניתן לומר שהנאצים תמיד חשבו על הפתרון הסופי כיעד אידיאולוגי, אך עד שלא פלשו לבריה"מ, לא הבשילו התנאים לבצע זאת. לכן לאחר הפלישה לבריה"מ, הפיתוי לעבור למדיניות של השמדה בפועל גבר על כל השיקולים האחרים.
4. **הגרמנים פעלו מתוך שיכרון כוח**- הניצחונות הגרמניים המדהימים בשנות המלחמה הראשונות העניקו להיטלר ולמקורביו את התחושה שיוכלו לעשות כל מה שירצו ללא חשש מתגובות שליליות. הנאצים פעלו מתוך שיכרון כוח והאמינו כי הגורל הועיד עבור גרמניה את השליטה על אירופה, ולכן זכותם הטבעית לפעול כלפי היהודים, באופן שהם מאמינים שיש לפעול בו- כלומר, להשמיד אותם.

**נושא מס' 9: שלבי הפתרון הסופי**

החל ממבצע ברברוסה החלו הנאצים לנקוט מדיניות של השמדה כנגד היהודים. בשם מדיניות זו הלכו והקצינו הנאצים את צעדיהם עד לשיא הברבריות הנורא של מחנות ההשמדה ההמוניים. בנושא זה מובאים השלבים השונים של הפתרון הסופי.

**השלב הראשון- בורות הירי**

שיטת הפעולה- יחידות האיינזצגרופן הגיעו לערים וציוו על היהודים להירשם בתירוץ שהם נשלחים למחנות עבודה.

לאחר שמשתפי הפעולה במקום וידאו שכולם רוכזו, נדרשו היהודים למסור את כספם ורכושם, ולאחר מכן הם נלקחו למקום מרוחק, שם הוכנו כבר בורות חפירה ענקיים. הם התפשטו והועמדו בשורות ליד הבור או נצטוו לרוץ עירומים אל הבור ושם נורו למוות. פעמים רבות, היהודים עצמם הוכרחו לחפור את הבורות וכך כרו את הקבר לעצמם.

קהילות שלמות חוסלו בדרך זו. משפחות שלמות מצאו מותן בבורות אלו. לעיתים נשארו פצועים שמתו מחנק וממשקל גופות שנפלו עליהם.

ב**פונאר** נרצחו כך כ 60,000 יהודים, בחצי שנה.

**הרצח בבאבי יאר-** באוקראינה. 33,000 יהודים נרצחו ביומיים.

לשיטת הירי היו חסרונות מבחינת הגרמנים:

1. הקשר היה ישיר בין הרוצח לקורבן, הדבר גרם להפרעות בהתנהגות החיילים הגרמנים.
2. השיטה לא הדביקה את קצב החיסול המתוכנן.
3. ביזבוז רב של נשק, ושיטה גלויה לעין.

**השלב השני- מחנה חלמנו**

החל מדצמבר 1941, הנאצים החלו להשתמש בשיטת רצח נוספת: לשטחי רוסיה הובאו 120 מכונות גז. המכונות כללו תא סגור הרמטי, אליו הוזרם גז רעיל. בשיטה זו נרצחו עשרות אלפי יהודים.

**מחנה חלמנו-** מחנה חלמנו הוא מחנה ההשמדה הראשון. הרצח בו התבצע באתר קבוע, שאליו הובאו הקורבנות לפני הריגתם. ההשמדה בוצעה ע"י צוות קבוע ובאמצעות משאיות גז.

מעריכים כי קרוב ל-700 אלף יהודים במשאיות גז במחנות קבועים. קרוב למחציתם נרצחו במחנה חלמנו. השיטה הזו ננטשה בסופו של דבר בגלל מספר סיבות:

א.      יעילותה המוגבלת – רק 50-70 יהודים יכלו להידחס למשאית כזו בבת אחת.

ב.      הקשיים של הגרמנים להתמודד עם מראה הגופות שנחנקו משאית חד תחמוצת הפחמן דרך צינור הפליטה של הרכב שהוכנס לתוך תא הנוסעים לאחר כל נסיעה.

ג.        הוקמו במשך הזמן מחנות השמדה עם תנאים יעילים בהרבה לרצח המוני.

בנוסף, יהודים רבים נכלאו בגטאות. מרבית הגטאות בשטחי בריה"מ התקיימו מספר חודשים, עד שכל אוכלוסייתם הושמדה.

**השלב השלישי- מבצע ריינהרד**

מבצע לגירוש יהודי מערב פולין מהגטאות למחנות ההשמדה. ההחלטה על המבצע התקבלה בועידת ואנזה. במסגרת המבצע הוחלט להקים את שלושת מחנות ההשמדה הראשונים בבלזץ, סוביבור וטרבלינקה. המטרה היתה לבצע את הגירוש בפרק זמן קצר וביעילות.

**מטרות המבצע**

* 1. גירוש היהודים מזרחה- העברת יהודים משטחי מערב פולין אל מזרח פולין.
  2. הקמת מחנות ההשמדה- הוחלט להקים שלוש מחנות השמדה, בהם יירצחו יהודי פולין. הקמת המחנות מחייבת מהירות בבנייתם, הסוואתם, הכנתם לקליטת היהודים והקמת תאי הגאזים.

במסגרת מבצע "ריינהארד" (על שמו של היידריך ריינהארד, ראש משטרת הביטחון של היטלר, ששלח את "איגרת הבזק" ל- "איינזגרופן" ומאוחר יותר, במאי 1942 נרצח ע"י אנשי מחתרת צ'כים), הוקמו 3 מחנות השמדה: בלזץ, טרבלינקה וסוביבור. מחנות אלו פעלו באופן שיטתי כמחנות שמטרתם הבלעדית היא השמדה. חוץ מקבוצה אחת, שהועסקה בעבודות שונות במחנה, כל המגיעים אליו נרצחו באופן מיידי, כולל בעלי כושר עבודה.

**תהליך ההשמדה**

על מנת לרצוח מספר כה רב של יהודים, היה על הנאצים להמציא שיטת רצח המונית, מהירה ושאינה מותירה עקבות. הגרמנים השתמשו במחנות ריכוז קיימים, ששימשו לכליאה ולעבודות כפייה, והפכו אותם למחנות השמדה. מחנות ההשמדה המרכזיים הוקמו בפולין, עקב מיקומה במרכז אירופה, ומכיוון שהאוכלוסייה הפולנית היתה אנטישמית ולא היה חשש שתתנגד למעשים אלו.

תהליך ההשמדה כלל מספר שלבים: תחילה נמסרה ליודנראט הודעה על מועד השילוח הקרוב. הגטו הוקף במשמרות כבדים בסיוע המשטרה היהודית שהיו אוספים את היהודים מבתיהם אל תחנות האיסוף. אח"כ היו המגורשים צעדו ברגל אל תחנת הרכבת ושם הועלו על קרונות. הגרמנים הקפידו לעשות את הגירוש בהפתעה, במהירות ובהטלת פחד ואיום, כדי שאיש לא ידע לאן, מתי ומה המטרה. לעתים קרובות הגירוש נעשה בכפייה (אקציות).

קרונות הרכבת בהם נשלחו היהודים היו קרונות בקר ללא מים ומזון. הקרונות היו נעולים ורק חלון קטן היה בהם. הגרמנים דחסו אל כל קרון בין 150 ל 200 איש. בקרונות נוצר מחנק לעיתים קרובות הזקנים, החלשים והחולים מתו כבר בדרך. הנסיעה ארכה ימים רבים. בכל משלוח היו כ 6,000 יהודים.

כשהגיעה הרכבת למחנה ההשמדה הורדו הקורבנות לרמפה והוקפו בשוטרי ס.ס. הם הועברו לשער המחנה. ההורדה מהקרונות הייתה מתבצעת באלימות ובמהירות, לפני שיובן מה קורה. נרשמה להם "קבלה" והם הצטוו לשלוח גלויות כדי להודיע שהגיעו בשלום.

במחנות שהוקמו במסגרת מבצע ריינהארד כמעט ולא בוצע מיון וכולם נשלחו למוות בתא גזים, שהוסוו כמקלחות וכחדרי חיטוי. נמסר להם שהם עומדים לעבור חיטוי ובפועל נרצחו. בתאים ניתן היה להכניס 200 עד 800 איש. לאחר כרבע שעה, הציץ אל התאים רופא והגופות הוצאו מתוך התאים ע"י יהודים שהועבדו במקום. היהודים גם נצטוו לחטט בשיניהם של הנרצחים ולעקור שיני זהב. לאחר מכן, הגופות נלקחו למשרפות ענקיות (קרמטוריומים): תנורים עצומים אשר שרפו את הגופות והותירו מהן רק אפר

**השלב הרביעי- הפיכת אושוויץ-בירקנאו למחנה ההשמדה של יהדות אירופה**

לאחר שהושמדו רוב יהודי פולין, במסגרת מבצע ריינהארד, הנאצים המשיכו בתוכניתם הרצחנית להשמיד את כל יהודי אירופה והפכו את מחנה אושוויץ למחנה ההשמדה הגדול והיעיל מכולם. מחנה זה הוקף במחנות עבודה רבים, כך שהנאצים גם ניצלו את היהודים ככוח עבודה וגם רצחו אותם.

מחנה אושוויץ נבחר בגלל היותו מוסתר, הוא היה מוקף בביצות , אך עם זאת היה מקום מפגש מרכזי של מסילות ברזל ממקומות רבים באירופה. במקום הוקמו שלושה מחנות: מחנה אושוויץ היה הגדול והמפורסם ביותר ופעל כבר החל מאביב 1940 כמחנה ריכוז. מאוחר יותר הוא הורחב ונקרא אושוויץ-בירקנאו. התוספת הזו הוקמה במיוחד למטרת ההשמדה של יהודי אירופה - הוקמו בה מספר מתקני השמדה שהשתמשו בגז "ציקלון B" ומספר משרפות כמתקנים ובתי חרושת המוניים למוות. אושוויץ פעל עד סוף 1944. המחנה היה מקום הזוועות הנורא מכולם, עקב כמה גורמים:

1. גודלו העצום, איפשר לקלוט מספר גדול אסירים ושבויי מלחמה בו זמנית.
2. הוא פעל כמחנה השמדה יותר מכל מחנה אחר.
3. הוא שימש לא רק כמחנה השמדה אלא, גם כמחנה עבודה ענק שנוצל ככוח עבודה עבור הרייך הגרמני. שם נערמו חפצי אסירים בכמויות מדהימות: ערמות נעליים, שיער גזוז, בגדים, ועוד.
4. מחנה זה היווה דוגמא לחריצות ויעילות ההשמדה ההמונית: "העבודה היא משחררת" כך התנוסס שלט ענק בכניסה למחנה. הרופאים חיכו על הרציף ושם מיינו את הבאים למי שכשיר לעבודה, ומי יועבר מיידית להשמדה. 5 משרפות ענק פעלו באושוויץ, הכילו 50 כבשנים שבהם ניתן לשרוף עד 10,000 גופות ביממה.

ה. בנוסף נערכו באושוויץ ניסויים רפואיים. הניסויים היו כרוכים בהתעללויות מדהימות באכזריותן. בסוף המלחמה, הרופא יוזף מנגלה, אשר ערך את הניסויים האכזריים מכולם, הצליח לברוח לברזיל ומעולם לא נתפס.

בתחילת שנת 1943 התהפך הגלגל: תקופת ניצחונותיה של גרמניה הסתיימה ובעלות הברית בראשות בריטניה, ארצות הברית ורוסיה החלו לכבוש בחזרה את השטחים שגרמניה פלשה אליהם.

הנאצים היו זקוקים לכל חייל, לכל מסילת רכבת פנויה, לציוד אך למרות זאת, לא רק שהם לא הפסיקו את השמדת היהודים אלא אף הגבירו אותה. למשל, 437,000 יהודי הונגריה הושמדו בשנת 1944.

כשצבאות בעלות הברית החלו להתקרב אל מחנות ההשמדה, הנאצים הגבירו את קצב ההשמדה ובמקביל עשו הכל כדי להסוות ולטשטש את מעשיהם: הם הקימו יחידה מיוחדת (יחידה 1005) שמטרתה היתה לטשטש את עקבות המעשים המחרידים שביצעו הנאצים: הם פתחו קברי אחים ושרפו את הגוויות, והפעילו מכונות לכתישת עצמות (מי שעשה את העבודה היו יהודים שנרצחו בסוף הפעולה).

**השלב החמישי- צעדות המוות**

עם נסיגת הצבא הגרמני, קרבו צבאות בעלות הברית למחנות ההשמדה והנאצים החלו בחיסול המחנות. הגרמנים פירקו חלק מהמתקנים ששימשו לרצח יהודים וחלק מהרכוש היהודי והעבירו אותם לגרמניה. כמו כן, הם הורו לאסירים לנקות את בורות האפר, לכסות אותם באדמה ולשתול בהם דשא, כדי לטשטש כל עדות למעשיהם הנפשעים.

בנוסף, היה על הנאצים לפנות את האסירים היהודים (וגם הלא יהודים) עצמם. אסירים אלה הובלו ברגל לאורך אלפי קילומטרים בצעדות הנקראות "צעדות המוות".

צעדות המוות נודעו באכזריותן: הנאצים הצעידו אלפי גברים ונשים בשיירות ארוכות ובעינויים קשים. האזירים נדרשו ללכת עשרות קילומטרים ביום ללא מזון ומים וללא לבוש מתאים לחורף הקר. השיירות עברו ליד יישובים, אך נאסר על תושבי היישובים ליצור מגע עם האסירים ולסייע להם. הנאצים ירו בכל מי שלא עמד בקצב ורבים אחרים מתו מאפיסת כוחות, שנגרמה מהרעב, הצמא, המאמץ והקור.

מבין 66 אלף האסירים שהובלו מאושוויץ נספו בצעדות כ-15 אלף.

**עובדות על השמדת יהודי אירופה**

**פולין וברית המועצות-** נרצחו 4.5 מיליון יהודים מתוך שישה מיליון היהודים שחיו במדינות אלו.

**רומניה-** מתוך 850,000 יהודים לפני המלחמה נרצחו כ 425,000 יהודים.

**הונגריה-** מתוך 650,000 יהודים לפני המלחמה נרצחו כ 437,000 יהודים.

**סלובקיה-** מתוך 90,000 יהודים לפני המלחמה נרצחו כ 70,000 יהודים.

**יוגוסלביה-** מתוך 75,000 יהודים לפני המלחמה נרצחו כ 70,000 יהודים.

**יוון-** מתוך 75,000 יהודים לפני המלחמה נרצחו כ 65,000 יהודים.

**איטליה-** מתוך 60,000 יהודים לפני המלחמה נרצחו כ 15,000 יהודים.

**צרפת-** מתוך 350,000 יהודים לפני המלחמה נרצחו כ 90,000 יהודים.

**בלגיה-** מתוך 90,000 יהודים לפני המלחמה נרצחו כ 40,000 יהודים.

**הולנד-** מתוך 150,000 יהודים לפני המלחמה נרצחו כ 110,000 יהודים.

**גרמניה-** כמעט כל 230,000 היהודים שחיו בה לפני המלחמה נרצחו.

**בולגריה- 5**0,000 יהודי בולגריה נצלו עקב סירובו של העם הבולגרי לשתף פעולה בהשמדת היהודים (למרות שבולגריה הייתה במחנה של גרמניה).

כמו כן נרצחו יהודים בדנמרק ובנורבגיה.

**נושא מס' 10: ועידת ואנזה**

ועידת ואנזה (רובע מגורים בברלין) נועדה כדי לדון בפרטי הפתרון הסופי – השמדתם ההמונית של יהודי אירופה. הועידה לא נועדה כדי להחליט על תכנית 'הפתרון הסופי', אלא על אופן ביצועה. הכינוס הוזמן ב 20.1.1942 ע"י ריינהארד היידריך, ראש משטרת הביטחון. בועידה נכחו 15 פקידים בכירים, שהשתייכו לגופי השלטון שהיו מעורבים בחריצת גורלם של יהודי אירופה.

**מי הוזמן לועידה?**

1. **נציגי מספר משרדים ממשלתיים** כגון משרד הפנים, משרד החוץ, משרד המשפטים ומשרד התחבורה. הוזמנו נציגי אותם משרדים ממשלתיים שאמורים למלא תפקיד חשוב בפתרון הסופי.
2. **נציגי שלטונות הכיבוש הגרמניים** באזורים שונים באירופה. על מנת להוציא לפועל פתרון סופי בנוגע ליהודים, היה צורך לשתף פעולה עם נציגי שלטונות הכיבוש באזורים השונים.
3. **נציגי הצבא וזרועות הטרור השונות**, כגון הס"ס והגסטאפו. נציגי הס"ס כללו את אדולף אייכמן מהמחלקה היהודית, שרשם את הפרוטוקול של הישיבה והתמנה כאחראי על המבצע בכפוף להיידריך.

האנשים שזומנו ידעו ללא ספק על הרצח ההמוני המתבצע כבר חצי שנה בשטחים הכבושים במזרח אירופה (בורות הירי, משאיות גז). כמו כן, היה ברור להם לחלוטין מהי התוכנית עליה הצביע היידריך בישיבה. במהלך הדיון המשתתפים לא דיברו ברמזים, אלא אמרו במפורש "הפתרון הסופי לבעיה היהודית".

**מטרות הועידה**

1. **הבהרת עניינים**- הובהר רשמית לנציגי משרדי הממשלה ולרשויות המנהל באזורי הכיבוש שמבצע הרצח ההמוני מתבצע כבר מזה חצי שנה במזרח אירופה ועתיד להתרחב ולהקיף את כלל יהודי אירופה.

2. **הסדר פתרון סופי לבעיית היהודים**- ועידת ואנזה התכנסה כדי להדגיש שכעת מדובר על מבצע מקיף בכל אירופה, בניגוד למה שהיה בעבר, ולכן כולם צריכים להיות שותפים לפעולה זו. פתרון כולל דורש מתן תשומת לב לכל התחומים. היידריך רצה לגבש תוכנית, אשר תקבע מי יחליט על סדר הגירוש של הקהילות היהודיות, ושתפנה חלק מהמגורשים למחנות עבודה.

3. **תיאום בין היחידות השונות**- ליצור תיאום בין המשרדים והרשויות, כדי שיושג שיתוף פעולה והירתמות כוללת לביצוע תוכנית ההשמדה בקנה-מידה אירופאי. היידריך רצה לתאם את העמדות של כולם בדבר הפיתרון הסופי של שאלת היהודים.

**הנושאים שהועלו בועידה**

1. **קביעת מספר היהודים בארצות הכבושות**- היידריך הציג נתונים, לפיהם למעלה מ-11 מיליון יהודים חיים באירופה. הוחלט שיש לשלוח אותם ברכבות למזרח אירופה.
2. **ניצול היהודים**- ניצולם ככוח עבודה המוני וזול, כמו למשל בסלילת כבישים. ההנחה הייתה שרובם ימותו במהלך עבודות הפרך. כמו כן, הוחלט כי היהודים שישרדו את תנאי העבודה הקשים יהיו ודאי החזקים יותר ולכן הם יטופלו "טיפול מתאים".
3. נערך **דיון על קביעת כללים לפתרון הצאצאים** **ונישואי התערובת**. הוחלט שבני תערובת מדרגה ראשונה (כלומר, יהודים ששניים מסביהם וסבותיהם יהודיים) יטופלו יירצחו או יעוקרו, ואילו בני תערובת מדרגה שניה יהיו שווים לבני הדם הגרמני, להוציא מקרים מיוחדים בעלי "הופעה פגומה".

4**. הוחלט להקים מחנה מיוחד**- מחנה טרזינשטאט, שנמצא בצ'כיה, שימש במקורו כגטו ליהודי פראג ונהפך למחנה מיוחד עבור שלושה "סוגים" נוספים של יהודים: זקנים, בעלי נכויות קשות וותיקי מלחמת העולם הראשונה בעלי אותות הצטיינות יחד עם יהודים גרמניים מפורסמים.

עם הזמן, טרזינשטאט הפך גם למחנה ראווה. בשני מקרים שונים ניתן לנציגי הצלב האדום הבינלאומי לבקר שם, עם כי האסירים תודרכו היטב קודם לכן מה עליהם לעשות עם בואם. כתוצאה מכך, תנאי החיים שם היו טובים לאין שיעור יחסית לתנאים בשאר המחנות והגטאות; היו שם ספריות, ואפילו תחרויות כדורגל. אולם בסופו של דבר כמעט כולם נרצחו ויותר מ-120 אלף יהודים נשלחו משם למחנות ההשמדה.

**מקומה של הועידה בתהליך ביצוע הפתרון הסופי**

- **ועידת ואנזה מסמלת את ראשיתו של הפתרון הסופי**- בועידת ואנזה ניתן האור הירוק לרצח כל יהודי אירופה. הועידה הפכה את רצח היהודים לרצח טוטאלי, והיא זו שהעניקה את הלגיטימציה להפעיל את מכונת ההשמדה במלוא העוצמה.

- **ועידת ואנזה מסמלת את ראשית שיטת ההשמדה ההמונית והשיטתית-** ועידת ואנזה מהווה מעין "קפיצת מדרגה" בשלבי ההתפתחות של הפיתרון הסופי- מעבר מפעולות רצח מקומיות (בורות הירי, למשל) למבצע מתוכנן כולל של חיסול יהדות אירופה. השמדת העם היהודי הוצבה כפיתרון כולל, שצריך להקיף את כל יהדות אירופה, והביצוע צריך להתקדם בכל מקרה, בלי קשר למצב במלחמה.

בוועידת ואנזה נקבעו התוכניות והתאומים להוצאת המבצע אל הפועל (אולם עדיין לא נקבעה סופית שיטת הרצח של היהודים).